| "Sua muistan / Vanha salakuljettaja Laitinen"Juha "Watt" Vainio ja mieskuoro "Varsovan laulu" |
| --- |
|  |
| Singlen tiedot |
|  Albumilta | *Juha "Watt" Vainio ja Reijo Tani* |
|  Äänitetty  | 16. marraskuuta 1967 Helsingin Finnvox-studiolla |
|  Julkaistu | 1967 |
|  Tuottaja(t) | Rauno Lehtinen |
|  Kesto | 03.13 |
|  Levy-yhtiö | Fazer |
| Juha Vainion muut singlet |
| "Kauhea kankkunen"1967 | "Sua muistan / Vanha salakuljettaja Laitinen"1967 | "Slussenin sissit"1968 |

**Vanha salakuljettaja Laitinen** on Juha "Watt" Vainion sanoittama ja esittämä kappale, joka julkaistiin vuonna 1967. Kappaleen on säveltänyt Toivo Kärki. Se julkaistiin albumilla *Juha "Watt" Vainio ja Reijo Tani* ja on lisäksi usealla kokoelmalla. Kappale julkaistiin singlen "Sua muistan" B-puolella.

Kappaleen Laitinen on saanut nimensä Vainion ystävältä Keijo Laitiselta. Säveltäjä Toivo Kärki on kertonut pitäneensä kappaletta tunnelmallisena muttei juurikaan pitänyt sen puheosuudesta.

Kappaleen sanoitukset
---------------------

|  |  |  |
| --- | --- | --- |
| "| Aika entinen ei koskaan enää palaaEnää kannata ei kuljettaa nyt salaaBisnekset ei millään luistaKukaan Laitista ei muistaAika entinen ei koskaan enää palaa. | "|
| **– Ensimmäinen kertosäkeistö.** |

Kappale kertoo entisestä salakuljettajasta Laitisesta, joka ei enää pysty harjoittamaan "ammattiaan", salakuljetusta. Laulun teemana onkin kaipuu entisiin aikoihin; "Aika entinen ei koskaan enää palaa". Kaipuu menneisiin aikoihin on teemana monessa muussakin Vainion sanoituksessa, esimerkiksi kappaleissa "Kolmatta linjaa takaisin" ja "Ei ole Kööpenhamina kuin ennen".

Kappaleen sanoitukset sisältävät Vainiolle tyypilliseen tapaan runsaasti loppusointuja. Jokainen säkeistö alkaa kappaleen nimellä "Vanha salakuljettaja Laitinen".

Äänitys
-------

Vanha salakuljettaja Laitinen nimettiin Keijo Laitisen (oik.) mukaan. Juha Vainio kuvassa vasemmalla.
"Vanha salakuljettaja Laitinen" äänitettiin Finnvox-studiolla Helsingissä 16. marraskuuta 1967. Kappaleen tuotti ja sovitti Rauno Lehtinen, joka toimi myös kapellimestarina. Äänittäjästä ei ole täyttä varmuutta, mutta Legendan laulut -kirjassa (Warner Music, 2008) todennäköisiksi vaihtoehdoiksi on merkitty Erkki Hyvönen ja Ronnie Kranck. 

Alkuperäisversiossa olivat mukana seuraavat muusikot:

* Juha "Watt" Vainio – laulu
* Rauno Lehtinen – kapellimestari, taustalaulu
* Reijo Tani – puheosuus
* Heikki Jäntti – huuliharppu
* Jorma Ylönen – viulu, taustalaulu
* Raimo Roiha – piano
* Heikki Laurila – kitara
* Raimo Sarkio – kitara
* Matti Bergström – basso
* Ilpo Kallio – rummut

Julkaisu
--------

"Vanha salakuljettaja Laitinen" julkaistiin Vainion ja Reijo Tanin yhteisellä singlekokoelmalla *Juha "Watt" Vainio ja Reijo Tani* ja on lisäksi usealla kokoelmalla. Kappale julkaistiin singlen "Sua muistan" B-puolella. Kappale nousi suosioon, ja se on Vainion tunnetuimpia kappaleita. "Vanha salakuljettaja Laitinen" on julkaistu usealla Vainion kokoelma-albumilla. Näitä ovat *17 hilpeää ja haikeaa rallia* (ja sen LP-versiolla *28 hilpeää ja haikeaa rallia*), 20 suosikkia -sarjan *Tulta päin!*, *Legendan laulut – Kaikki levytykset 1963–1990* sekä sen tiivistelmä *Legendan laulut – 48 mestariteosta*.

Vainio esitti kappaleen televisiossa muun muassa ohjelmassa *Iltavuoro – Toivekonsertti vaneritehtaassa* vuonna 1968 ja lyhytelokuvassa *Kotkan poikii ilman siipii*. Lisäksi kappaleen nuotit ja sanoitukset on julkaistu Suuri toivelaulukirja -kirjasarjan seitsemännessä osassa. Kappale on julkaistu myös monella karaokeäänitteellä, kuten DVD:llä *Juha Vainio – Sellaista elämä on*.

Vesa-Matti Loiri on levyttänyt kappaleen, ja se on hänen vuonna 2004 julkaistulla *Ystävän laulut II* -albumillaan, jonka sisältö koostuu Vainion tuotannosta. Remu Aaltosen versio on julkaistu albumilla *Matkan varrelta – Juha Vainion lauluja*.

Lähteet
-------

1. 1 2  Juha Vainio diskografia Veikkotiitto.fi. Viitattu 5.8.2008.
2. ↑  Reijo Ikävalko: *Täyttä elämää – Junnu – Kotkan poikii ilman siipii*, s. 69. Gummerus (Jyväskylä), 1998. ISBN 951-20-5165-6.
3. ↑  Maarit Niiniluoto, Toivo Kärki: *Siks oon mä suruinen*, s. 232. Tammi, 1982. ISBN 951-30-5435-7.
4. ↑  Reijo Ikävalko: *Täyttä elämää – Junnu – Kotkan poikii ilman siipii*, s. 237. Gummerus (Jyväskylä), 1998. ISBN 951-20-5165-6.
5. ↑  Reijo Ikävalko: *Täyttä elämää – Junnu – Kotkan poikii ilman siipii*, s. 126. Gummerus (Jyväskylä), 1998. ISBN 951-20-5165-6.
6. 1 2  Nissilä, Salmi, Vainio, Virtanen, von Bagh: *Juha Vainio – Legendan laulut*, s. 76. Warner Music, 2008. ISBN 978-952-67044-0-1.
7. ↑  Sininen laulu – Vainio Juha "Junnu" YLE.  Arkistoitu 1.8.2009. Viitattu 21.4.2010.
8. ↑  Nissilä, Salmi, Vainio, Virtanen, von Bagh: *Juha Vainio – Legendan laulut*, s. 103. Warner Music, 2008. ISBN 978-952-67044-0-1.
9. ↑  20 Suosikkia: Tulta päin Yahoo! Music. Viitattu 21.4.2010. (englanniksi)
10. ↑  Juha Watt Vainio - Legendan laulut – Kaikki levytykset 1963–1990 Meteli.net.  Arkistoitu 5.5.2010. Viitattu 21.4.2010.
11. ↑  Vainio, Juha: Legendan laulut – 48 mestariteosta Levykauppa Äx. Viitattu 21.4.2010.
12. ↑  Ikimuistoinen: Juha Vainio YLE. Viitattu 21.4.2010. [vanhentunut linkki]
13. ↑  Suuri toivelaulukirja 7 F-kustannus. Viitattu 21.4.2010.
14. ↑  Juha Vainio - Sellaista elämä on - Karaoke 18 toivotuinta Netti-iskelmät.com. Viitattu 31.5.2010. [vanhentunut linkki]
15. ↑  Loiri Vesa-Matti Ystävän laulut 2 epes.fi. Viitattu 20.4.2010. [vanhentunut linkki]
16. ↑  Hakutulos levyn nimelle: Matkan varrelta Juha Vainion lauluja Suomen äänitearkisto. Viitattu 20.4.2010. [vanhentunut linkki]

Aiheesta muualla
----------------

* Suomen äänitearkisto: Hakutulos kappaleelle Vanha salakuljettaja Laitinen[vanhentunut linkki]
* Ylen Elävä arkisto: Juha Vainion varhaisia hittejä